Opatrenie

Ministerstva financií Slovenskej republiky
z 9. septembra 2003 č. 17 599/2003-92, ktorým sa ustanovuje postup účtovania pri prechode zo sústavy jednoduchého účtovníctva na podvojné účtovníctvo a postup účtovania pri prechode zo sústavy podvojného účtovníctva na jednoduché účtovníctvo pre účtovné jednotky, ktoré nie sú založené alebo zriadené za účelom podnikania  v znení opatrenia zo 14. augusta 2008 č. MF/18900/2008-74
(na pracovné účely)

	Ministerstvo financií Slovenskej republiky podľa § 4 ods. 2 zákona č. 431/2002 Z. z. o účtovníctve v znení neskorších predpisov ustanovuje:
§ 1	
(1) Týmto opatrením sa ustanovuje postup účtovania pri prechode zo sústavy jednoduchého účtovníctva na podvojné účtovníctvo a postup účtovania pri prechode zo sústavy podvojného účtovníctva na jednoduché účtovníctvo pre účtovné jednotky, ktoré účtujú podľa osobitného predpisu.)
(2) Postup účtovania pri prechode z jednoduchého účtovníctva na podvojné účtovníctvo sa týka stavov majetku (aktíva) a zdrojov ich krytia (pasíva).
§ 2	
Prechod z jednoduchého účtovníctva na podvojné účtovníctvo
(1) V účtovnej jednotke, ktorá účtovala v sústave jednoduchého účtovníctva, sa stavy majetku a záväzkov uvedené v pomocných knihách uvedú ako začiatočné stavy príslušných syntetických účtov takto:
a) stav dlhodobého nehmotného majetku a dlhodobého hmotného majetku v obstarávacích cenách sa uvedie ako začiatočný stav príslušných účtov účtových skupín 01 – Dlhodobý nehmotný majetok, 02 – Dlhodobý hmotný majetok odpisovaný a 03 – Dlhodobý hmotný majetok neodpisovaný,
b) súčet oprávok k dlhodobému nehmotnému majetku a k dlhodobému hmotnému majetku sa uvedie ako začiatočný stav k príslušným účtom v účtových skupinách 07 – Oprávky k dlhodobému nehmotnému majetku a 08 – Oprávky k dlhodobému hmotnému majetku,
c) stav obstarávaného dlhodobého nehmotného majetku, dlhodobého hmotného majetku alebo dlhodobého finančného majetku do času jeho uvedenia do používania vrátane nedokončeného technického zhodnotenia sa uvedie ako začiatočný stav príslušných účtov účtovej skupiny 04 – Obstaranie dlhodobého majetku, 
d) finančný majetok sa uvedie na príslušných účtoch účtovej skupiny 06 – Dlhodobý finančný majetok a na účtoch účtovej skupiny 25 – Krátkodobý finančný majetok,
e) stav obstarávaného krátkodobého finančného majetku do času jeho zaradenia do majetku sa uvedie na účte 259 – Obstaranie krátkodobého finančného majetku,
f) stav nakupovaných zásob, ktoré neboli doteraz uhradené, sa uvedie ako začiatočný stav na účtoch 112 – Materiál na sklade a 132 – Tovar na sklade, alebo na účte 124 – Zvieratá,
g) stav peňažných prostriedkov v pokladnici zistených v peňažnom denníku sa uvedie ako začiatočný stav účtu 211 – Pokladnica; stav cenín zistený v knihe cenín sa uvedie ako začiatočný stav účtu 213 – Cenín,
h) stav peňažných prostriedkov na bankových účtoch zistený v peňažnom denníku sa uvedie ako začiatočný stav účtu 221 – Bankové účty,
i) nevyrovnaný rozdiel priebežných položiek peňažného denníka, ktorý vznikol prevodom medzi pokladnicou a bankovými účtami alebo prevodom medzi bankovými účtami sa uvedie ako začiatočný stav účtu 261 – Peniaze na ceste,
j) záväzky, okrem záväzkov z dôvodu prijatia dotácie  a prijatých preddavkov, z knihy záväzkov sa uvedú na príslušných účtoch účtovej triedy 3 alebo účtovej skupiny 47 – Dlhodobé záväzky,
k) stav záväzku z nepoužitej dotácie sa uvedie v prospech účtu 384 – Výnosy budúcich období,
l) prijaté pôžičky, úvery a výpomoci z knihy záväzkov sa uvedú na príslušných účtoch účtových tried 2, 3 alebo účtových skupín  46 alebo 47,
m) poskytnuté pôžičky sa uvedú na účtoch 066 – Pôžičky podnikom v skupine, 067 – Ostatné pôžičky, 335 – Pohľadávky voči zamestnancom alebo 378 – Iné pohľadávky,
n) záväzky z daní neuznaných ako výdavok vynaložený na dosiahnutie, zabezpečenie a udržanie príjmov na daňové účely sa uvedú na príslušné účty v účtovej skupine 34 – Zúčtovanie daní, dotácií a ostatné zúčtovanie,
o) záväzok spotrebných daní sa uvedie na účte 345 – Ostatné dane a poplatky a prípadný záväzok z tejto dane k colným orgánom sa uvedie na účte 379 – Iné záväzky; na rovnakom účte sa uvedie aj nárok na vrátenie dane,
p) pohľadávky alebo záväzky z platených preddavkov dane z príjmov sa uvedú na účte 341 – Daň z príjmov,
r) suma nepoužitého príjmu z podielu zaplatenej dane z príjmov sa uvedie v prospech účtu 384 – Výnosy budúcich období,
s) zostatková cena dlhodobého majetku nadobudnutého z dotácie a zostatková cena dlhodobého majetku nadobudnutého bezodplatne sa uvedie v prospech účtu  384 – Výnosy budúcich období.
(2) Kladný rozdiel medzi súčtom syntetických účtov na strane aktív a súčtom syntetických účtov na strane pasív sa uvedie v prospech účtu 411 – Základné imanie alebo 412 – Peňažné fondy tvorené podľa osobitného predpisu, ak zdrojom krytia majetku je fond. Záporný rozdiel medzi súčtom syntetických účtov na strane aktív a súčtom syntetických účtov na strane pasív sa uvedie na ťarchu účtu 428 – Nevysporiadaný výsledok hospodárenia minulých rokov.
(3) V účtovných knihách podvojného účtovníctva sa ďalej účtujú tieto účtovné prípady:
a) stav zásob, ktoré už boli uhradené sa účtuje zápisom na ťarchu príslušného účtu zásob a v prospech účtu 411 – Základné imanie; ak ide o zásoby, ktoré sú pri nákupe uznané na daňové účely ako výdavky vynaložené na dosiahnutie, zabezpečenie a udržanie príjmov (ďalej len „uznané výdavky“) v prospech účtu 649 – Iné ostatné výnosy na samostatnom analytickom účte ako zdaňovaná činnosť,
b) stav zásob vlastnej výroby sa účtuje zápisom na ťarchu príslušného účtu zásob vlastnej výroby v prospech účtu 411 – Základné imanie; ak boli výdavky na ich výrobu uznané výdavky, v prospech účtu 649 – Iné ostatné výnosy na samostatnom analytickom účte ako zdaňovaná činnosť,
c) poskytnuté preddavky sa účtujú na ťarchu účtov účtovej skupiny 05 – Poskytnuté preddavky na dlhodobý nehmotný majetok a dlhodobý hmotný majetok, alebo na ťarchu účtu 314 – Poskytnuté prevádzkové preddavky a v prospech účtu 411 – Základné imanie; ak ide o preddavky, ktoré sú uznanými výdavkami na služby v prospech účtu 649 – Iné ostatné výnosy na samostatnom analytickom účte ako zdaňovaná činnosť,
d) záväzky súvisiace s krátkodobým obežným majetkom, ktorý už nie je v majetku účtovnej jednotky (bol predaný, zaplatený, alebo spotrebovaný), sa účtuje v prospech príslušného účtu záväzkov v účtovej triede 3 alebo 4 a na ťarchu účtu 411 – Základné imanie, ak ide o príjmy z predaja, ktoré sú predmetom dane a nie sú od dane oslobodené; ak ide o majetok spotrebovaný na činnosť, ktorá je predmetom dane, na ťarchu účtu 549 – Iné ostatné náklady na samostatnom analytickom účte ako zdaňovaná činnosť,
e) záväzky súvisiace s krátkodobým obežným majetkom, ktorý ešte účtovná jednotka neprevzala, sa účtujú na ťarchu príslušného účtu obstarania zásob a v prospech príslušného účtu záväzkov,
f) pohľadávky z predaja výrobkov, tovarov a služieb sa účtujú na ťarchu príslušného účtu pohľadávok v účtovej triede 3 so súvzťažným zápisom v prospech účtu 411 – Základné imanie, ak ide o pohľadávky za činnosti, z ktorých príjmy sú predmetom dane z príjmov, v prospech účtu 649 – Iné ostatné výnosy na samostatnom analytickom účte ako zdaňovaná činnosť,
g) záväzky súvisiace  s ostatnými nepriamymi daňami a poplatkami sa účtujú v prospech účtu 345 – Ostatné dane a poplatky a na ťarchu účtu 411 – Základné imanie; ak ide o záväzky súvisiace s daňami a poplatkami uznanými výdavkami na ťarchu účtu 549 – Iné ostatné náklady na samostatnom analytickom účte ako zdaňovaná činnosť,
h) záväzky voči zamestnancom zo závislej činnosti sa účtujú v prospech účtu 331 – Zamestnanci a na ťarchu účtu 411 – Základné imanie; ak ide o záväzky súvisiace s osobnými nákladmi uznanými ako výdavky na ťarchu účtu 549 – Iné ostatné náklady na samostatnom analytickom účte ako zdaňovaná činnosť,
i) záväzky zo sociálneho poistenia voči Sociálnej poisťovni a príslušnej zdravotnej poisťovni v sume hradenej zamestnancom sa účtujú v prospech účtu 336 – Zúčtovanie so Sociálnou poisťovňou a zdravotnými poisťovňami a na ťarchu účtu 331 – Zamestnanci a v sume hradenej zamestnávateľom sa účtujú na ťarchu účtu 411 – Základné imanie; ak ide o zamestnancov, z ktorých činnosti sú príjmy predmetom dane z príjmov na ťarchu účtu 549 – Iné ostatné náklady na samostatnom analytickom účte ako zdaňovaná činnosť,
j) záväzky súvisiace s preddavkami na daň a daňou z príjmov zo závislej činnosti vrátane dane z príjmov vyberanou zrážkou z týchto príjmov sa účtujú v prospech účtu 342 – Ostatné priame dane a na ťarchu účtu 331 – Zamestnanci,
k) k majetku, pri ktorom je opodstatnené predpokladať, že nastalo zníženie jeho hodnoty oproti pôvodnému oceneniu v účtovníctve, ktoré bolo zistené ku dňu, ku ktorému účtovná jednotka prechádza zo sústavy jednoduchého účtovníctva do sústavy podvojného účtovníctva, sa účtujú opravné položky na ťarchu účtu 428 – Nevysporiadaný výsledok hospodárenia minulých rokov so súvzťažným zápisom v prospech príslušného majetkového účtu,
l) rezervy, ktoré predstavujú existujúcu povinnosť účtovnej jednotky, ktorá vznikla z udalostí, ktoré nastali predo dňom, ku ktorému účtovná jednotka prechádza zo sústavy jednoduchého účtovníctva do sústavy podvojného účtovníctva, sa účtujú na ťarchu účtu 428 – Nevysporiadaný výsledok hospodárenia minulých rokov so súvzťažným zápisom v prospech účtu 323 – Krátkodobé rezervy, 451 – Rezervy zákonné alebo 459 – Ostatné rezervy.
(4) Pri účtovaní účtovných prípadov sa postupuje tak, aby výdavky a príjmy boli do základu dane z príjmov zahrnuté iba raz, a to buď v jednoduchom alebo podvojnom účtovníctve. 
§ 3	
Prechod z podvojného účtovníctva na jednoduché účtovníctvo
(1) Pri prechode z podvojného účtovníctva na jednoduché účtovníctvo sa zrušia účty časového rozlíšenia, účty rezerv a účty opravných položiek.
(2) Zostatky majetkových účtov a cudzích zdrojov vedených na jednotlivých syntetických účtoch sa prevedú do peňažného denníka alebo do kníh pomocnej evidencie takto:
a) analytická evidencia dlhodobého nehmotného majetku a dlhodobého hmotného majetku sa prevedie do inventárnej knihy dlhodobého nehmotného majetku a dlhodobého hmotného majetku,
b) analytická evidencia finančného majetku sa prevedie do inventárnej knihy finančného majetku,
c) analytická evidencia obstarania dlhodobého majetku sa v závislosti od druhu majetku prevedie do inventárnej knihy dlhodobého nehmotného majetku, do inventárnej knihy dlhodobého hmotného majetku a do inventárnej knihy finančného majetku,
d) poskytnuté preddavky na obstaranie dlhodobého nehmotného majetku a dlhodobého hmotného majetku sa prevedú do knihy pohľadávok a záväzkov,
e) analytická evidencia zásob sa prevedie do knihy zásob,
f) zostatok účtu peňazí sa prevedie do peňažného denníka,
g) zostatok účtu cenín sa prevedie do pomocnej knihy cenín,
h) zostatok bankových účtov sa prevedie do peňažného denníka,
i) zostatok účtu peňazí na ceste s prevedie do peňažného denníka – priebežné položky,
j) zostatky účtov pohľadávok a záväzkov vrátane zostatkov účtov úverov a účtov odhadných položiek sa prevedú do knihy pohľadávok a záväzkov alebo do knihy evidencie nepriamych daní,
k) zostatok zákonných rezerv sa prevedie do inventárnej knihy rezerv,
k) údaje podsúvahovej evidencie sa prevedú do operatívnej evidencie; materiál dodaný zákazníkom na spracovanie alebo na opravy sa eviduje v knihe pohľadávok a záväzkov.
§ 4	
Zrušujú sa:
1. opatrenie Ministerstva financií Slovenskej republiky z 9. septembra 1994 č. 65/422/1994, ktorým sa ustanovuje postup prechodu z jednoduchého účtovníctva na podvojné účtovníctvo politických strán, hnutí, občianskych združení a iných nezárobkových organizácií (oznámenie č. 34/1995 Z. z.),
2. opatrenie Ministerstva financií Slovenskej republiky z 9. septembra 1994 č. 65/421/1994, ktorým sa ustanovuje postup prechodu z podvojného účtovníctva na jednoduché účtovníctvo politických strán, hnutí, občianskych združení a iných nezárobkových organizácií (oznámenie č. 33/1995 Z. z.),
3. opatrenie Ministerstva financií Slovenskej republiky z 28. decembra 1999 č. 21 955/99-92, ktorým sa ustanovuje postup prechodu z podvojného účtovníctva na jednoduché účtovníctvo pre neziskové organizácie poskytujúce všeobecne prospešné služby (oznámenie č. 5/2000 Z. z.),
4. opatrenie Ministerstva financií Slovenskej republiky z 28. decembra 1999 č. 21 956/99-92, ktorým sa ustanovuje postup prechodu z jednoduchého účtovníctva na podvojné účtovníctvo pre neziskové organizácie poskytujúce všeobecne prospešné služby (oznámenie č. 6/2000 Z. z.).
§ 5	
Opatrenie z 9. septembra 2003 č. 17599/2003-92 nadobudlo účinnosť 1. októbra 2003.
Opatrenie zo 14. augusta 2008 č. MF/18900/2008-74 nadobudlo účinnosť 1. októbra 2008.